'Jesus hou ons veilig' sê ma vir kinders ná transitorowers losbrand | Maroela Media
Mariska Griffin en haar dogtertjie Elmoné (7) en seuntjie Ruhard (3).
'n Swanger vrou van Middelburg in Mpumalanga wat saam met haar twee jong kinders midde-in 'n transitorooftog by 'n vulstasie op die dorp beland het, het haar kinders verbete probeer beskerm toe die skote Vrydag om hulle begin klap het.
Mariska Griffin, haar driejarige seuntjie Ruhard en sy sewejarige sussie Elmoné is na die vulstasie in Aerorand om Ruhard se fietswiel te laat pomp. Die band se kleppie was egter stukkend en Griffin was besig om die fiets terug in die kattebak te laai, toe sy 'n geluid hoor wat klink soos 'n ongeluk en daarna iets soos 'n band wat bars.
"Dit het net aangehou en ek het besef dis skote," het Griffin gesê.
'n Geldwa het intussen by die vulstasie stilgehou en vier gewapende mans het een van die veiligheidswagte voorgekeer en van 'n geldsak beroof. Die rowers het in 'n wagtende motor gespring, waarna die bestuurder van die geldwa in hulle vasgejaag het, het lt.kol. Brenda Muridili, polisiewoordvoerder, gesê.
Die rowers het uitgespring en wild en wakker losgebrand. Dit was dié skote wat Griffin gehoor het.
Sy het vervaard probeer om Ruhard by die motor se kattebak in te druk, terwyl sy vir Elmoné tussen haar en die motor probeer hou het in 'n poging om haar te beskerm. Griffin het ná die skote opgehou klap het, besef sy is gewond en het in die motor gaan sit. "My dogtertjie het geskree 'hulle het my ook in die beentjie geskiet'," het Griffin gesê.
Bloed het by Elmoné se wond uitgespuit en 'n omstander het gehelp om 'n kledingstuk om die wond te draai om die bloeding te probeer stuit. "Ek weet nie hoe nie, maar ek het my man en my sussie-hulle gebel om te kom help," het Griffin gesê.
"Niemand verwag om daai oproep te maak waarin jy moet sê 'ons is geskiet nie'."
Griffin het ook gesien die motoris in die voertuig langs haar het 'n ernstige kopwond opgedoen. Die man is intussen geïdentifiseer as John Oupa Hobe (48). Paramedici het met hom na 'n hospitaal gehaas, maar hy is met sy aankoms dood verklaar. Hy was ook by die vulstasie om brandstof in te gooi.
"As ons in die kar gesit het, is ons waarskynlik ook in die kop of in die bolyf geskiet," het Griffin gesê. Haar motor se dak is vol gate geskiet.
Sy het haar familie gevra om hulle self hospitaal toe te neem, sodat paramedici wat na die toneel ontbied is eerder eerste vir Hobe kon help.
Griffin, wat 19 weke swanger is, en Elmoné is by die hospitaal behandel en dieselfde dag nog ontslaan. "Die traumadokter het gesê vir die kinders se onthalwe is dit beter om huis toe te gaan. Almal het gehelp om my dogtertjie kalm en rustig by die hospitaal te hou. My seuntjie het nie seergekry nie, maar hy was só getraumatiseer."
Daar is geen koeëls in Griffin en Elmoné – wat al twee in die linkerbeen gewond is – gekry nie, maar wel etlike stukke skrapnel. Dit was waarskynlik opslagkoeëls wat hulle getref het.
"Dit is nie 'n situasie waardeur enigiemand wil gaan nie. Al my aandag was by my kinders en om hulle veilig te probeer hou."
Sy het gesê sy en haar man, Wynand, gesels met die kinders oor die voorval en het aan hulle verduidelik dat dit "stoute ooms" was wat op hulle geskiet het.
"Ek het van die begin af vir hulle gesê Jesus het ons beskerm en sy hand oor ons bolywe gehou. Ons hoef nie bang te wees nie, want Hy gaan ons nog steeds veilig hou."
Sy het ook aan die kinders gesê hulle hoef nie bang te wees nie, omdat die mense nie weer gaan terugkom nie.
Griffin het gesê die familie gaan steeds berading ontvang om die gebeure te verwerk.
Sy het intussen ook haar vroedvrou besoek en die ongebore baba, 'n dogtertjie, is ongedeerd.
Die polisie het gesê niemand is nog in verband met die skietery en rooftog in hegtenis geneem nie.
gewapende roof In die nuus
Waarheen is wet en orde?
Mariska, ons is so bly jy, jou kinders en die ongebore dogter is veilig. Dankie vir jou geloof in ons Redder.
Jou daad om eerder die ander gewondes te laat help wys watter tipe mens jy is.
Mag julle spoedig van julle wonde en van die trauma genees.
Ag HERE biae baie dankie dat Mariska en haar kindertjies veilig is. dankie Here dat U hulle bewaar het. aan John se familie ..mag God julle toe vou met Sy alomteenwoordige liefde. sterkte met die herstel proses.